**Primăvară în București**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În București e iarăși primăvară.

Pe cer trec șiruri, șiruri de cocori.

În Cișmigiu răsună o fanfară

iar pe Lipscani e plin de trecători.

E început de veac și încă-i pace.

Se poartă pălărie și baston.

Copii din cartierele sărace

fac rând pe rând pojar și oreion.

Cu mers agil sau leneș, de pisică,

ies doamne la șosea. La Capșa-i plin.

În prăvălii miroase-a levănțică

și dușumeaua, vag, a petrosin.

Cu râvnă lustruiește-un puști în stradă

pantofi cu scârț iar domni citesc în ziar

că-i criză și guvernul o să cadă.

În suburbii dau oamenii cu var.

Se-aud flașnete, cântă florărese

cu glasul mic și ochi mijiți de vis.

Cucoanele vorbesc despre mirese

cu rochii și trusouri din Paris.

Un angrosist ce are și moșie

și un student sărac trec pe alei

cu o domniță care nu prea știe

de ce preferă rozei ghiocei.

Iar tatăl care-și face socoteală

în numerar, e trist. "Zadarnic țel...

că primăvara-i irațională;

desigur și femeile-s la fel."